Ísraɛ̂l ásə a yi nyé yəb, a dzəbə́ fə̄ nyé və nyé étām, á ndá bod Yéroboam énye ǎ yi dzəbə á sɔŋ, amú hə ǹnyie anə́ nyé étām énye a bələ́ dzam zǐŋ yā lányəb Ǹtondôbə Zambá á ńnə̄m, á ndá bod Yéroboam. 14Ǹtondôbə a yi tə́lē ńkūkúmá á Ísraɛ̂l, ényɔ̄ ā yi mana ndá Yéroboam ai sí. 15Ǹtondôbə a yi bɔ̌ naa Ísraɛ̂l á ndəŋ məkǒl á sí anə́ ḿból émvyāl yándə́ŋ á mə̄ndím, a tyê Ísraɛ̂l miǹkǎŋ á ḿbəmbə sí yǎ á ngávə́ bēsīá bābán, a mǎn nye tsam óswē á yād, ású bə́ ngákom məndíé mə́túnuŋa mábán, nə́ bâsóŋ ólūn Ńtondôbə. 16A yi dzoge Ísraɛ̂l á sí ású míńsə́m Yéroboam a ngásə́m, a bɔ̌ fə̄ nâ Ísraɛ̂l á sə́m.” 17Ńdɔ miníngá Yéroboam a ngákódō á sí á tíé ai dulu, a kə́ kwí á Tirtsa. Á tə́lē yā á ngātə́lé akǒl á ḿbɛ̄ sí ndá, ńdɔ mɔ́n ā wú. 18Ńdɔ̄ Ísraɛ̂l ásə a ngádzəb nyé a yə̌b fə̄ nyé anə́ ḿból ébúg Ńtondôbə é ngádzó, ânyu étūgā dzíé, profɛ́d Ahiya. 19Məbuugǎ yā ńlāŋ Yéroboam ai ḿból á ngālúman bitá ai ḿból á ngādzóe, mam mə́tē mə́sə̄ mə́ nə miǹtilán á kálara Miǹláŋ Míńkúkúmá yā Ísraɛ̂l. 20Yéroboam a ngádzóe á táŋ mim̀bú mə̄wóm mə́bɛ̄ ai míbɛ̄; ńdɔ a ngákə wɔi ai běsīá, ńdɔ̄ mɔ́n wōē á ngānɔŋ edzóe á məyian móé.